## Els usuaris de TRAM d’Alacant empren 7,58 minuts de mitjana a desplaçar-se des del seu punt d’origen fins a les instal·lacions d’FGV

*** L’arribada a la seua destinació es produïx en 7,69 minuts de mitjana, majoritàriament a peu
* El 39,6 % dels viatgers, quasi quatre de cada deu, accedix a la xarxa de tren i tramvia en un radi de 500 metres**

La mitjana de temps que empren els usuaris de TRAM d’Alacant a desplaçar-se des dels seus diferents punts de partida fins a les estacions i parades del metropolità és de set minuts i mig, en concret 7,58 minuts, segons les dades arreplegades en l’últim Índex de Satisfacció al Client (ISC) 2025.

Una vegada fet el viatge en el tramvia, el trànsit des de les instal·lacions de Ferrocarrils de la Generalitat Valenciana (FGV) fins als seus punts de destinació tenen un interval de temps també inferior als deu minuts, en concret 7,69 minuts de mitjana.

A més, el 39,6 % dels viatgers de TRAM d’Alacant, més d’un de cada tres i quasi quatre de cada deu, accedix a la xarxa de tren i tramvia en un radi de 500 metres, percentatge que s’amplia fins al 82,7 %, si la distància augmenta a un quilòmetre.

Segons el mateix estudi, el 96,8 % dels usuaris de TRAM d’Alacant accedix a les estacions i parades a peu, mentres que la resta ho fa utilitzant altres mitjans de transport. Una vegada realitzat el desplaçament en el metropolità, el 97,2 % prosseguix el viatge a la seua destinació caminant.

Este accés a les estacions i parades se sol fer a peu en el 96,8 % dels casos, cosa que significa una mitjana de 7,58 minuts; amb autobús el 2,5 %, amb 18,67 minuts de desplaçament; amb cotxe o moto el 0,8 %, amb 13,3 minuts de temps mitjà; en patinet el 0,1 %, amb 8,62 minuts; amb tren de rodalia el 0,1 % amb 51,27 minuts; i amb bicicleta, també el 0,1 %, amb 5,60 minuts.

Els temps emprats en eixir del TRAM d’Alacant i acudir al punt de destinació establixen una mitjana de 7,72 minuts de trajecte a peu en el 97,2 % dels casos; el 2 % ho fa amb autobús, amb 19,59 minuts; el 0,8 % amb cotxe o moto, amb 13,16 minuts de desplaçament; el 0,3 % en patinet, amb 10,06 minuts; el 0,1 % amb bici, amb 9,17 minuts; i el 0,1 % en rodalia, amb una mitjana de 56,33 minuts.

**Valoració del servici**

Les persones usuàries han atorgat una valoració de 7,29 punts sobre 10 al servici global de transport que presta Ferrocarrils de la Generalitat Valenciana (FGV) en la xarxa del TRAM d’Alacant, d’acord amb els resultats de l’Índex de Satisfacció al Client (ISC) 2025.

El percentatge de viatgers que considera “satisfactori” el servici que es presta és del 59,7 %, dels quals el 19,6 el valora amb un 10. El percentatge que el qualifica de “normal” és del 38,3 % i tan sols el 2 % restant sent “insatisfacció” amb el seu funcionament.

Els aspectes del servici que han rebut millor valoració per part dels clients i clientes són l’accessibilitat al tren (8,39 punts); l’amabilitat-atenció dels empleats del TRAM d’Alacant (8,36); la seguretat en el trajecte (8,35); la facilitat i rapidesa per a adquirir el títol en l’estació (8,34); i l’accessibilitat a l’estació (8,33).

Fecha: 06/01/2026